
Este arhicunoscut că întreaga crestinätate îşi fundamentează 
învăţăturile religioase pe Biblie, pe care o şi consideră înspirată de 
Dumnezeu. Dar nu numai creştinismul îşi consideră cărțile sfinte 
inspirate. Cărţile de bază ale majorităţii religiilor se bucură de această 
calitate în ochii propriilor credincioşi. Deosebirea dintre Biblie şi 
celelalte cărţi sacre este însă remarcabilă. Mai mult decât oricare altă 
carte a lumii, Biblia ne vorbeşte despre Dumnezeu. Şi o face într-o 
manieră cu totul aparte. N-o face într-un mod descriptiv, aşa cum 
încearcă anumite discipline din diverse domenii ale ştiinţei umane. Cu 
toate că Dumnezeul biblic s-a revelat ca un Dumnezeu personal, totuşi 
Biblia nu conţine vreun tratat despre Dumnezeu', fiindcă Dumnezeul 
vorbesc descriptiv despre dumnezeii lor cărora le atribuie slăbiciuni şi 
patimi omeneşti întrucât aceia nu sunt dumnezei adevăraţi, ci simple 
plăsmuiri ale imaginaţiei lor, de aceea sunt uşor de descris. Sfânta 
Scriptură, cu toate că este rezultatul unei lucrări sinergetice, nu ne 
vorbeşte niciodată descriptiv despre Dumnezeu, ci ne îndeamnă şi învaţă 
pur şi simplu să-l ascultăm când ne vorbeşte prin cei preferaţi ai săi. 

Conform referatului mozaic, Biblia şi istoria lumii începe cu 
Dumnezeu (Gen 1,1), iar ultimul cuvânt al Bibliei îl prezintă pe 
Dumnezeu ca fiind „Alfa şi Omega, Începutul şi Sfârşitul, Cel dintâi şi 
Cel din urmă” (4p 22,11). Prezenţa lui Dumnezeu în creaţie este unică. 
Biblia mărturiseşte de nenumărate ori că Dumnezeu nu este niciodată 


! „Dieu”, în Vocabulaire de Théologie biblique, X.J. DurouR, ed., Cerf, Paris 
1988, 278. 

despărțit de creaţia Sa. Fiind Duh (n 4,24; 2Cor 3,17), el este capabil în 
mod absolut să fie prezent în orice loc al lumii sale, văzute şi nevăzute. 
Se poate spune că în această calitate poate ţine sub control întreg 
universul. De aceea, spre deosebire de alte religii ale lumii, cea 
monoteistă şi implicit şi cea creştină, fundamentată exclusiv pe Biblie, îşi 
propune mai întâi să-l asculte ca să rămână în comuniune cu el. Cum 
Dumnezeu s-a revelat prin profeţii săi ca „începutul şi sfârşitul” tuturor 
(Is 41,4; 44,6; 48,12), şi dacă nu era nimeni mai înainte de el, atunci nici 
nu era necesar să-şi decline identitatea. A făcut totuşi excepţie cu Moise 
în faţa căruia s-a prezentat ca „Cel ce este” (Ex 3,14). Însă, înainte de a 
se fi definit astfel i-a spus că este Dumnezeul părintelui său (Ex 3,6), iar 
apoi „Dumnezeul părinților voştri” (Ex 3,15), adică cel ce l-a creat pe 
Avraam, părintele lui Moise şi, de fapt, pe toți strămoşii săi. 

Desigur, nu ne propunem să analizăm toţi termenii legaţi de numele 
lui Dumnezeu, dar se impune a aminti totuşi că aghiografii biblici se fac 
adesea exponentii credinţei populare într-un Dumnezeu Persoană pe care- 
| numesc: „Dumnezeul nostru este viu” (Jud 8,19) sau „Dumnezeul Cel 
viu” (1Sam 17,26; 2Rg 19,16). 


1. Revelarea lui Dumnezeu ca Persoană Unică 


Biblia insistă mult asupra raporturilor dintre poporul israelit, cel creat 
din Avraam, conform fägäduintei (Gen 12,2), şi cel revelat lui Moise ca 
„Cel ce este” (Ex 3,14). De fapt, întreaga istorie a acelui popor are printre 
alte roluri şi pe acela de a se prezenta lumii ca o reală întâlnire a lui 
Dumnezeu cu omul într-un timp şi spaţiu bine determinat. De fapt, în 
afara mărturiilor biblice despre revelarea lui Dumnezeu, despre Persoana 
şi lucrările sale în lume nu avem alte mărturii. La îndemnul Duhului, 
psalmistul afirmă că mai înainte de a se revela prin cuvânt, Dumnezeu s-a 
revelat prin opera creaţiei”. Această descoperire era foarte limitată. Câţi 
oare dintre oameni vor fi fost uimiti de armonia creaţiei şi vor fi exclamat 
ca psalmistul: „Cerurile spun slava lui Dumnezeu şi facerea mâinilor lui 
o vesteşte tăria” (Ps 19,1). Incapacitatea omului de a ajunge la ideea 


? „Dieu”, în Nouveau Dictionnaire Biblique revisé, Emmaus, Suisse 1992, 346. 

existenţei lui Dumnezeu a sesizat-o iarăşi psalmistul care precizează că 
„Domnul din cer a privit peste fiii oamenilor ca să vadă dacă este cel ce 
înţelege sau cel ce caută pe Dumnezeu” (Ps 13,2). Prea ataşat de cele 
pământeşti, omul, păcătos din fire, nici măcar nu încerca să-l caute pe 
Dumnezeu. Chiar dacă Dumnezeu s-a revelat omului încă din zorii 
istoriei, divinitatea nu-l preocupa prea mult încât, cu timpul, lumea a 
început să piardă sau să deformeze datele revelatiei, încât apostolul 
neamurilor era îndreptăţit să spună că o parte a lumii este fără Dumnezeu 
(Ef2,12). De aceea, Dumnezeu a luat iniţiativa revelării ca providentä cu 
totul aparte pentru strămoşii poporului biblic, iar mai apoi ca legiuitor 
suprem ce a dat lumii nişte norme comportamentale cu valenţe veşnice 
şi universale. În acest scop, s-a smerit pe sine, acceptând să conlucreze 
cu omul Moise şi cu toţi profeţii. Revelația divină este un act kenotic ce 
a premers întrupării. Această smerenie a divinului se reflectă în scrierile 
profetice, care, mai mult sau mai puţin, sugerează că uneori, Dumnezeu 
pur şi simplu a negociat cu unii dintre trimişii săi ce s-au dovedit a fi prea 
reticenti la acceptarea mandatului (a se vedea textele: Ex 3,1 1-13; er 1,5- 
10; 20,7-9; Am 7,14; Iona 1-2). 

Lumea semită şi, cu mult mai mult, comunitatea israelită, nu concepea 
existenţa fără Dumnezeu. Dacă psalmistul scrie: „Zis-a nebunul în inima 
lui: «nu este Dumnezeu»” (Ps14,1; 53,2), nu are în vedere negarea lui 
Dumnezeu, ci, mai curând, starea anormală a omului care nu crede că 
Dumnezeu nu se preocupă de felul în care trăieşte el. Numeroasele 
referiri la minunile lui Dumnezeu asupra naturii au ca motivaţie prioritară 
nu dovedirea existenţei lui Dumnezeu, ci consolidarea convingerii 
omului în implicarea directă sau indirectă a divinului în existenţa lui (Ex 
4,1-7; Is 40,5; 42,12%”. 

N-ar fi exclus ca receptivitatea mai mare a acelui popor față de 
revelație să fi fost o cauză a acceptării sale ca partener de dialog cu 
Dumnezeu. Conform Bibliei, cu un singur popor a început revelarea lui 
Dumnezeu ca creator (Ps 82,8; 72,11) unic (Ex 20,3; Dt 6,4; Is 40,48), 


? D. BACH, „Dieu dans l’ Ancien Testament”, în Dictionnaire Encyclopédique de 
la Bible, Brepols, Paris, 1987, 355. 

dar nu numai în calitate de creator s-a revelat, ci şi ca părinte iubitor. 
Biblia ni-l prezintă pe Dumnezeu ca Părinte în trei moduri 
inconfundabile şi anume: 

1) ca părinte al tuturor prin creaţie (Ps 68,5; Dr 14,1; Is 64,8; Mal 
2,10; Mt 5,45; 1 Pt 1,17); 

2) ca părinte al Domnului lisus într-un sens unic prin naştere şi 
întrupare (Mt 11,25-27; Mc 14,36; Rom 2,15; Gal 4,6; 2Pt 1,17); 

3) ca părinte al tuturor credincioşilor prin adopţie sau răscumpărare 
(Mt 5,43-48; Le 11,2.13; Gal 3,26) *. 

Cărţile celor două Testamente ne vorbesc despre un Dumnezeu revelat 
lumii ca părinte şi creator, ca Fiu mântuitor si ca Duh Sfânt Mângâietor. 
Prin urmare, învăţătura Bisericii despre Sfânta Treime se fundamentează 
pe Biblie, deşi unicitatea fiinţei divine nu exclude o oarecare deosebire 
între Persoanele divine mai ales în ceea ce priveşte lucrarea. Adresându- 
se unui popor simplu şi mereu predispus idolatriei popoarelor păgâne, 
aghiografii Vechiului Testament au insistat mai mult asupra unicitätii lui 
Dumnezeu, iar pluralitatea Persoanelor este vădit voalată”. Altfel spus, 
dacă profeţii nu le-ar fi vorbit israeliților despre un singur Dumnezeu, ar 
fi căzut uşor în păcatul idolatriei în care s-au născut şi au şi trăit strămoşii 
lor. De fapt, nu numai prorocii, ci majoritatea aghiografilor primului 
Testament au repetat neîncetat că singur Domnul Dumnezeu Cel 
descoperit lui Avraam, Isaac şi Iacob este Dumnezeu şi nu mai există un 
altul afară de el (Dr 4,35; 6,4; Is 45,5.21), în ideea de a se adapta 
slăbiciunii contemporanilor lor“. Aceeaşi procedură o va aplica şi 
Apostolul Pavel care scria corintenilor vorbindu-le doar despre 
Dumnezeu Tatăl zicând: „deşi sunt aşa-zişi dumnezei, fie în cer, fie pe 
pământ... totuşi pentru noi este un singur Dumnezeu, Tatăl din care sunt 
toate şi noi întru el şi un singur Domn lisus Hristos (/Cor 8,5-6). 


* A se vedea mai pe larg în J.W. EDDINS, Jr. and J. TERRY YOUNG, Holman Bible 
Dictionary, Nashville-Tennesse 1991, 561; A. COHEN, Talmudul, Hasefer, Bucureşti 
1999, 69-71. 

5 „Dieu”, în Nouveau Dictionnaire Biblique, 347. 

* ST. J. CHRISOSTOME, Sur l’'Incompréhensibilité de Dieu. |. Homélies I-V, Cerf, 
Paris 1970?, 291. 

Apostolul nu-l aminteşte pe Duhul şi insistă asupra cuvântului „singur” 
întrucât vorbeşte unor credincioşi proveniţi din lumea păgână politeistă 
si voia să-i ajute să nu revină la vechea credinţă. Dacă Sf. Pavel a dat 
Tatălui numele de „Dumnezeu Unic”, spune Sf. loan Gură de Aur, o face 
nu pentru că l-ar îndepărta pe Fiul de la divinitate, iar pe Duhul nici nu-l 
mai aminteşte, subliniem noi, o face pentru că dorea să întărească 
slăbiciunea acelor oameni de curând convertiți şi să nu aibă nici un temei 
de a reveni la vechile credinţe”. Atunci deci şi tu, continuă acelaşi sfânt 
părinte, când auzi cuvintele „un singur” şi „nimeni”, sau altele 
asemănătoare, nu trebuie să micşorezi slava Treimii, ci învaţă prin 
acestea distanţa care o separă de creaţie. Că s-a şi spus în alt loc: „Cine 
a cunoscut în adânc Duhul Domnului şi cine l-a sfătuit pe el? De această 
cunoaştere nu poate fi exclus Fiul şi nici Duhul Sfânt”. 

În literatura de specialitate patristică s-a făcut caz de utilizarea 
numelui divin la plural „Elohim” care ar fi o referire la pluralitatea 
Persoanelor. Este de neînțeles însă de ce verbul (bara â - el a creat) este 
la singular. Mai curând, sintagma: „Să facem om după chipul şi 
asemănarea noastră (Gen 1,26; 40,28) are o mai mare încărcătură 
teologică şi este destul de relevantă pentru cea dintâi intuire a pluralitätii 
Persoanelor divine. Verbul ebraic „maseh” la cohortativ plural ne 
dezvăluie indubitabil că la actul creației a participat Treimea care este de 
nedespärtit în voinţă şi lucrare cum nedespärtitä este şi în închinare”. 

În pofida multiplelor forme de interpretare, şi anume că Dumnezeu ar 
fi vorbit îngerilor (deşi e greu de crezut că abia acum şi i-ar fi asociat la 


7 ST. J. CHRISOSTOME, Sur 1 'Incomprehensibilite de Dieu, 291. 

* ST. J. CHRISOSTOME, Sur ['Incomprehensibilite de Dieu, 291. 

” A se vedea şi P. M. DE LA CROIX, L 'Ancien Testament. Source de vie spirituelle, 
Paris, 1952, 21; ca şi textul masoretic, Septuaginta foloseşte singularul. Tradițiile 
rabinice spun însă că textul care a precedat Septuaginta ar fi substituit pluralului 
singularul pentru ca regele Ptolomeu al Egiptului să nu găsească aici un argument în 
favoarea politeismului printre iudei. Cf. D. BARTHÉLEMY, „Etudes d’histoire”, în La 
Bible d'Alexandrie, ed. M. HARL, Cerf, 1986, 95. A se vedea şi G. von RAD, Old 
Testament Theology, 1, London, 1989, 145. Ideea enunțată mai sus este interesantă dar 
greu de acceptat ca înţelepciunea iudaică să fi făcut o atât de mare concesie, fie şi 
unui suveran egiptean, de a schimba textul sacru. 

creaţie), slujitorilor săi sau propriei întelepciuni, creştinii au văzut 
dintotdeauna în pluralul verbului o aluzie la Fiul sau la Treime. Nu este, 
desigur, nici pentru creştini argumentul forte. Ei sunt conştienţi că 
revelaţia trinitară a dumnezeirii nu s-a lămurit pe deplin decât în perioada 
celui de al doilea Testament (Mt 3,17; Me 1,11). 

O altă posibilă descoperire a Persoanelor treimice o aflăm tot în cartea 
Genezei, care pentru creator foloseşte uneori cuvântul Jahve, tradus de 
Septuaginta cu Domnul, alteori Elohim (pluralul maierstăţii), pentru a 
sublinia, probabil, unele din atributele sale ca, de altfel, şi puterea cu care 
a adus toate la existenţă. 

Dacă scrierile primului Testament vorbesc în chip destul de voalat 
despre Treime, care nu putea fi bine cunoscută, ea se putea totuşi desluşi 
din marile evenimente ale istoriei mântuirii. În fiecare etapă a acesteia se 
constată o dezvoltare progresivă a revelatiei divine. Este adevărat că nu 
găsim în textele primei părţi a Bibliei denumirile Persoanelor treimice, 
ca Tată, Fiu şi Duh Sfânt, însă prin lucrările divine în lume revelarea 
Sfintei Treimi a fost pregătită”. Spre exemplu, Cuvântul lui Dumnezeu 
a fost înţeles şi recunoscut ca un coparticipant la creaţie de către psalmist 
când spune: „Cu cuvântul Domnului cerurile s-au întărit şi cu duhul gurii 
lui, toată puterea lor... Că el a zis şi s-au făcut, el a poruncit şi s-au zidit” 
(Ps 32,6-9). 

Persoana Fiului, cu toate că nu a fost nominalizată, a fost identificată 
de autorul cărţii Pildelor cu însăşi Înţelepciunea divină (3,19). 
Înţelepciunea este personificată şi apare ca fiind coeternă cu Dumnezeu: 
„Când el a întemeiat cerurile, eu eram acolo, când el a tras bolta cerului 
peste faţa pământului...” (8,27-28). Părintele Stăniloae sublinia că 
prezenţa şi lucrarea Cuvântului a fost clară şi eficientă în Vechiul 
Testament „prin cuvinte directe şoptite în inimile profeților şi prin fapte 
care nu puteau fi confundate cu evenimentele naturale, ci erau 
înfăptuirile unui Dumnezeu personal”"!. Patriarhii şi prorocii, după cum 


19 „Dieu et la révélation de la Trinité”, în Mysterium Salutis, Dogmatique de 
l'Histoire du Salut, II, ed. J. FEINER, Cerf, Paris, 1970, 82. 

!! D. STANILOAE, Teologia Dogmatică Ortodoxă, II, Editura Institutului Biblic si 
de Misiune al Bisericii Ortodoxe Române, Bucureşti, 1982, 16. 

ne spune Scriptura, au stat de multe ori faţă în faţă cu Persoana care li se 
adresa în grai articulat pe înţelesul lor şi care le-a anunţat faptele sale 
trecute şi cele viitoare!?. Într-adevăr, prezenţa şi lucrarea Cuvântului în 
primul Testament, ca pregătire a venirii sale cu trup asemenea nouă, era, 
după spusele Sfântului Maxim Mărturisitorul, o venire mai înainte de 
venire, însă o venire mai voalată, întrucât înainte de venirea văzută în 
trup, Cuvântul lui Dumnezeu venea în mod spiritual la patriarhi şi 


proroci, preînchipuind tainele venirii lui”. 


2. Revelarea plenară a Sfintei Treimi în cărţile Noului Testament 


Învățătura despre Sfânta Treime, specifică creştinismului, este 
considerată ca o mare taină a creștinătății", care depăşeşte puterea de 
înţelegere a omului. Cu toate că revelarea deplină a lui Dumnezeu nu s-a 
făcut dintr-o dată, ci pe etape, pentru că omul nu l-ar fi putut înţelege în 
pluralitate'*, în nici una din scrierile biblice nu găsim o formulare 
sistematică despre Treime, dar structura trinitară apare bine conturată în 
scrierile neotestamentare în care se şi afirmă că Dumnezeu s-a manifestat 
prin lisus Hristos şi prin mijlocirea Duhului Sfânt'*. Numai în Hristos s-a 
desăvârşit revelaţia. Epistola către Evrei ne face într-adevăr cunoscut că 
Dumnezeu ne-a vorbit prin Fiul, după ce odinioară, în multe rânduri şi în 
multe chipuri a vorbit strămoşilor poporului ales prin profeti (1,1). De 
aici, rezultă că revelaţia a fost progresivă. 

Cărțile biblice neotestamentare, scrise după revelarea deplină a lui 
Dumnezeu, nu de puţine ori fac aluzii precise la unica ființă divină în 
care se disting cele trei Persoane. Mărturiile cele mai relevante pot fi 
grupate în unele pasaje după cum urmează: prima formulă trinitară o 
găsim la Mt 28,19 cu ordinea arhicunoscută a Persoanelor: Tatăl, Fiul şi 


2 D. STANILOAE, Teologia Dogmatică Ortodoxă, Il, 17. 

13 SF, MAXIM MARTURISITORUL, Capete Dogmatice, I, 28, citat de D. STANILOAE, 
Teologia Dogmatică Ortodoxă, II, 17. 

14 I, BRIA, „Treime-Trinitate”, în Dicţionar de Teologie Ortodoxă, A-Z, Editura 
Institutului Biblic şi de Misiune al Bisericii Ortodoxe Române, Bucureşti, 1981, 385. 

15 „Dieu et la Révélation de la Trinité”, în Mysterium Salutis, I, 81. 

'* J, M. HENRY, , Trinity”, în Holman Bible Dictionary, 371. 

Duhul Sfânt, în numele cărora se săvârşeşte botezul creştin. Acest pasaj 
este referinţa biblică clasică de prezentare relativ sistematică a Sfintei 
Treimi. A doua menţiune o găsim în formula de invocare a lui Dumnezeu 
în trei ipostasuri de către apostolul neamurilor, în 2Cor 13,14. O altă 
formulă trinitară aparţine Sfântului Petru care zice: „Aleşi după cea mai 
dinainte ştiinţa a lui Dumnezeu Tatăl şi prin sfinţirea de către Duhul, spre 
ascultare şi stropirea cu sângele lui Hristos, har nouă şi pacea să se 
înmulțească” (/Pr 1,2). Este adevărat că Biblia nu conţine o expunere 
detaliată a doctrinei creştine despre Treime, dar textele sfinte dispersate 
pe tot cuprinsul ei o atestă. Cum este şi firesc, textele neotestamentare 
sunt mai prompte în afirmarea Persoanelor treimice, deşi unele se 
fundamentează pe cele vechitestamentare. 

În Evanghelia de la Ioan ni se spune că Fiul însuşi îl numește pe 
Dumnezeu părinte al său şi al oamenilor (20, 17). 

La rândul său, apostolul Petru, ca cel ce a mărturisit primul 
dumnezeirea Fiului, scrie că lucrarea sfintitoare a Duhului este o perfectă 
cooperare cu Dumnezeu Tatăl şi cu Dumnezeu Fiul, cel ce a întemeiat 
Bisericile din Pont, Galatia, Capadocia, Asia şi Bitinia prin sângele său 
(Pr 1,1-2). De asemenea, Persoana Fiului este numită Dumnezeu de 
către evanghelistul Ioan (n 1,1; Zn 5, 20), iar când Toma exclamă plin 
de uimire: „Domnul şi Dumnezeul meu” (n 20,28), lisus acceptă acest 
apelativ. 

Conlucrarea Persoanelor treimice în lucrarea mântuitoare este numită 
mântuire subiectivă. Acestea sunt invocate de apostolul Pavel ca să-i 
îndrepte calea către tesaloniceni (/7es 3,11). Unitatea lucrării 
Persoanelor treimice se reflectă în textul în cauză prin utilizarea verbului 
KarEvOvvou (katevtinai) la singular. Acest procedeu apare ca o excepţie 
de la uzul gramaticii grecesti ”. Din perspectiva teologiei pauline, ideea 
nu-i chiar originală, ci este, de fapt, o dezvoltare a sintagmei din 
Evanghelia de la Ioan: „Eu şi Tatăl una suntem” (10,30), adică eu şi 
Tatăl, una suntem în voinţă, în slavă şi în lucrare. De notat că în aceeaşi 
Evanghelie este exprimată plenar lucrarea Fiului nedespärtitä de cea a 


17 Dieu”, în Nouveau Dictionnaire de la Bible, 344. 

Tatălui, care este nominalizat de 20 de ori în doar câteva versete, alături 
de Cel de-al treilea ipostas, Duhul Sfânt numit uneori „Mângâietorul”, 
alteori „Duhul Adevărului”. Ideea egalităţii Fiului cu Tatăl şi cu Duhul 
nu este specifică doar evanghelistului Ioan şi Sf. Pavel, însă este mai bine 
conturată la ei față de alţi aghiografi neotestamentari. Apostolul Pavel 
face o deosebire categorică între Persoanele treimice în epistola către 
Efeseni (4,4-6). 

Teologia paulină îl recomandă pe apostol ca pe un iudeu foarte bine 
instruit în teologia biblică a primului Testament, iar după iluminarea de 
pe drumul Damascului şi acceptarea sa de către Domnul la apostolie, 
fostul prigonitor al creştinilor şi-a însuşit atât de temeinic tainele 
învăţăturii lui Hristos, încât cu greu s-ar spune că n-a fost de la început 
ucenic al Domnului. 

Profund cunoscător al profetiilor mesianice şi al Bibliei în general, 
Pavel aflase de la martori oculari că în momentul botezului, Duhul lui 
Dumnezeu a venit şi a rămas asupra lui (Mt 3,16-17). De aceea, în 
abordarea teologică a operei mântuitoare atribuite cu precădere Fiului, 
subliniază că aceasta nu poate fi în nici un fel despărțită de lucrarea 
Duhului sau a Tatălui. În epistola către Evrei (atribuită de multi exegeti 
apostolului neamurilor) se precizează că „Fiul s-a adus pe sine jertfă prin 
Duhul cel veşnic” (8,14). 

Am arătat deja că despre conlucrarea Fiului cu Tatăl şi cu Duhul 
vorbeşte la fel de bine Sfântul Ioan. Acesta are în vedere, mai întâi, 
momentul Cincizecimii, când Duhul supradenumit Mângâietorul va fi 
trimis în lume, în primul rând, peste apostolii care trebuiau consolati 
imediat de către Tatăl, în numele Fiului şi în locul acestuia (In 14,26), iar 
în al doilea rând, pentru a continua lucrarea Fiului şi care-l va mărturisi 
pe Fiul (15,26). 

Dacă din scrierile vechitestamentare aflăm doar indirect despre 
lucrarea tuturor Persoanelor treimice prin Persoana Tatălui, în cele 
neotestamentare, Dumnezeu Tatăl şi Dumnezeu Fiul sunt amintiţi 
împreună cu Duhul sau singuri, în special în epistola paulină către 
Romani: „lisus Hristos Domnul nostru a fost rânduit Fiu al lui 
Dumnezeu” (1,4). Prin Duhul sfinteniei, lisus este rânduit Fiu al Tatălui 
întru putere... Sfinţii Părinți au interpretat pneumatologic hristologia 

textului paulin, punând accent în primul rând pe rolul Duhului în 
raporturile intertrinitare *. 

Cât despre Duhul Sfânt ca a treia Persoană divină, el este identificat 
cu Dumnezeu de către Sfântul Luca atunci când prin gura lui Petru spune 
că cel ce a minţit Duhului, a minţit chiar lui Dumnezeu (Fap 5,3-4). Cu 
toate că în alte texte este numit doar Domn (2Cor 3,18; 1Cor 2,10,11; 3, 
16), El este menţionat alături de celelalte două Persoane divine în 
arhicunoscuta formulă baptismală (Mr 28,19-20), precum şi în 
binecuvântările pauline (/Cor 12,4, 6; 2Cor 13,13; Ef 4,4-6). Este 
adevărat că în unele binecuvântări (Rom 1,7), apostolul Pavel nu 
menţionează direct cea de-a treia Persoană a Sfintei Treimi, dar face 
aluzie indirectă la izvorul sfinteniei când îi numeşte pe creştinii romani 
„sfinţii din Roma” (1,4). Ori, sfinţii n-au putut primi harul „care vine de 
la Tatăl şi Fiul decât prin Duhul Sfânt (6,23)'?, căci dacă Fiul - „Cuvântul 
nu a lipsit niciodată Tatălui (Rom 9,6), nici Duhul nu a lipsit vreodată 
Cuvântului”. Prin Duhul Sfânt numit de Sfântul Pavel: „Duhul Fiului”, 
„Duhul lui Hristos” (Rom 8,9), „Duhul Înfierii” (8,15), „Duhul vieţii” 
(8,10), „Duhul Sfinţeniei” (1,4), „Duhul lui Dumnezeu” (9,9), „Duhul 
Sfânt” (5,5; 8,9; 14,17; 15,16.19) sau numai „Duhul” (8, 5.11.15.16. 
26.27), creştinul care nu mai vietuieste doar după trup poate intra în 
dialog cu Dumnezeu pentru că a primit Duhul înfierii (Rom 8,14). 
Punctul forte al gândirii teologice pauline îl constituie nu numai 
sublinierea, prin utilizarea atât de deasă a cuvântului nvevuo, ci şi 
accentuarea lucrării pnevmatologice în lume şi participarea Duhului la 
chiar opera şi jertfa lui Hristos şi recunoaşterea profetiei lui Isaia despre 
revărsarea Duhului lui Dumnezeu peste cel numit Odraslă (Zs 44,3) pe 
care o numeşte „revărsarea Duhului peste creaţie” 5,5). Revărsarea 
Duhului în inimile ucenicilor, după împlinirea actului mântuitor de către 
Fiul, avea pe de o parte, darul de a le reaminti şi de a-i face să înţeleagă 


'5 D, VIEZUIANU, Hristologia Epistolei către Romani a Sfântului Apostol Pavel, 

faptele lui lisus”', iar, pe de alta, menirea de a stabili un nou raport al 
omului cu Dumnezeu şi, de fapt, cu toate Persoanele Sfintei Treimi. Din 
epistola către Romani, în mod special apare ideea că, prin jertfa lui 
Hristos şi datorită şi Duhului, omul ajunge la o nouă viaţă, la un nou 
raport cu Dumnezeu conceput ca Părinte iubitor al tuturor celor care-l 
mărturisesc pe Hristos ca Fiu al său. Şi în primul Testament Dumnezeu 
s-a revelat omului ca Părinte (er 3,19; Num 11,12; Is 63,16; 64,7; Mal 
1,6 etc.), însă, abia prin Hristos şi Duhul, omul se poate adresa liber lui 
Dumnezeu şi cu încredere de Fiu. De aceea, cărțile neotestamentare nici 
nu mai folosesc atât de abundent termenul de slugă (eved) pentru că prin 
conlucrarea Persoanelor treimice, omul este destinat libertăţii. Prin 
Hristos de acum credinciosul poate într-adevăr şi trebuie să se apropie de 
Dumnezeu cu aceeaşi libertate şi încredere ca şi Hristos de Părintele 
divin”. Tot din epistolele pauline se detaşează clar ideea că Hristos 
Domnul nu ţine numai pentru sine dreptul de filiatie, ci îl împarte cu 
credincioşii pe care-i doreşte fraţi ai săi. El devine pentru noi un frate mai 
mare, dar vrea, totodată, să se constituie şi într-un model pe care trebuie 
să-l imităm parcurgând şi noi aceeaşi cale a ascultării desăvârşite de 
Părintele ceresc”. Hristos Domnul ca Fiu primeşte totul de la Tatăl şi ne 
face şi pe noi părtaşi deschizându-ne, în acelaşi timp, calea unei noi şi 
sporite relaţii cu Dumnezeu, iar Duhul Sfânt ne descoperă noua noastră 
stare, din interiorul nostru, fiind el însuşi strigătul fiinţei noastre care-i 
zice: „Ava”, adică Părinte (Rom 8,15)”. 

În concluzie, se impune a sublinia că Persoanele Sfintei Treimi, 
mărturisite de întreaga creştinătate şi, în mod special, de cele două mari 
Biserici istorice, pot constitui fundamentul dialogului ecumenic. Într- 
adevăr, conform mărturisirii de credinţă, nu ne putem mântui fără a-l 
mărturisi pe Dumnezeu cel unul în fiinţă şi întreit în Persoane. În dialogul 
ecumenic între cele două Biserici inaugurat în 1980 la Rodos şi Patmos, 


21 M. MAGGIONI, „Experience spirituelle dans la Bible”, în Dictionnaire de la vie 

ca şi în a doua Adunare generală de la Miinchen, 1982, în documentul 
final s-a menţionat, printre altele, şi aspectul trinitar al soteriologiei şi al 
dialogului bilateral. Cum Bisericile sunt chemate la unitate, se impune ca 
temeiul unităţii ecleziale să fie unitatea treimică. 


Resume 


On sait déja que la plupart des religions prétend que leurs livres 
fondamenteaux sont saints. La religion chrétienne n'en fait pas 
excéption. La Bible est bien différente d'autres. Bien qu'elle nous parle 
d'un Dieu personnel, elle ne l'a jamais fait à la manière descriptive. 
Simplement elle nous invite à suivre ses commendements. Il faut 
souligner aussi que la Bible nous parle non seulement de la révélation 
de Dieu, mais elle nous rappelle maintes fois d' une révélation 
kénotique de Dieu qui a anticipé l'Incarnation du Christ - la kénose par 
excélence. Sauf la Bible il n” y a pas d'autres temoins de Dieu. La 
révélation divine comme un act kénotique se reflècte surtout dans les 
écrits prophétiques. Ainsi ils nous disent plusieurs fois que Dieu a du 
même négocier avec les homme en les invitant d'aller en mission (voir 
Isaïe 6,8; Jér 1,5-7; Exode 3,11-14). 

Premièrement Dieu s'est révélé à Israël parce qu' Il l'a préféré pour le 
fait qu’ il était plus recéptive à la révélation divine. Pourtant, tout au 
long de l'histoire de ce peuple, Dieu ne s' est pas encore révélé comme 
Trinité. Il a connu le danger de ce peuple de retomber en idolatrie d' 
autres peuples. 

La littérature patristique a précisé qu' on peut entrevoir la Trinité même 
dans les premières pages de la Bible. On peut citer la syntagma 
„Faisons l’ homme à notre réplique, selon notre rassemblance” (Genèse 
1,26). Bien sûr que les personnes de la Trinité se sont pleinement 
révélés après la Nouvelle Alliance (voir Mt 3,17; Marc 1,11). Comme 
l’ enseignement sur la Sainte Trinité est un mystère de la chrétienté, il 
dépasse toujours la possibilité de compréhension. 

Les livres de la Nouvelle Alliance Nous disent maintes fois de la 
révélation de Dieu unique en trois personnes (Mt28,19; 2 Cor 13,13; 
1Pierre 1,2). De fait, l’ apôtre Pierre a confessé pour la première fois 
la divinité de Jésus et c’est lui aussi qui remarque l’oeuvre 
sacramentelle de l’ Esprit qui n” est pas du tout détachée de celle du 

Père et du Fils. De son côté, saint Jean souligne aussi la coopération du 
Fils avec le Père et le Saint Esprit. Premièrement il dit que l’ Esprit sera 
envoyé au monde pour consoler les apôtres au nom du Fils (Jean 14,26) 
et de continuer l’ oeuvre du Fils (15,26). C’ est pourquoi le Saint Esprit 
est diversement nommé par saint Paul: „L” Esprit du Fils, „l’ Esprit du 
Christ” (Rom 8,9), „l Esprit de la vie” (8,10), , |’ Esprit de la Sainteté 
(1,4), „l Esprit de Dieu” (9,9) etc. 

En conclusion il faut préciser que les personnes trinitaires ont réalisé 
ensemble la grande oeuvre du salut, et par elles - mêmes les chrétiens 
reçoivent la nouvelle qualité des fils de Dieu. C’ est pourquoi tous ceux 
qui confèssent le même Dieu comme Père deviennent frères dans la foi. 
C’ est donc bien justifié que les personnes trinitaires deviennent la base 
du dialogue oecuménique d? aujourd’ hui. On se souviennt que dans le 
dialogue bilatérale de deux Eglises historiques inauguré à Rhodos 
(1980) et à Patmos et puis, à l’ occasion de la seconde assemblée gé- 
nérale de Munich (1982), dans le document final on a mentionné 
l’aspect trinitaire et sotériologique du dialogue. 


